Smernica Rady
z 18. decembra 1975
o aproximácii právnych predpisov členských štátov o hnojivách
(76/116/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a zvlášť na jej článok 100,
so zreteľom na návrh Komisie,
so zreteľom na stanovisko Zhromaždenia [1],
so zreteľom na stanovisko Hospodárskeho a sociálneho výboru [2],
keďže v každom členskom štáte musia hnojivá vykazovať isté technické parametre, ktoré sú stanovené v záväzných predpisoch; keďže tieto ustanovenia týkajúce sa najmä zloženia a vymedzenia typov hnojív, označovania typov a balenia sú v členských štátoch rozdielne; keďže táto rozdielnosť je prekážkou pohybu tovaru v rámci Európskeho hospodárskeho spoločenstva;
keďže tieto prekážky pri budovaní a fungovaní spoločného trhu možno zmenšiť, dokonca i odstrániť tým, že všetky členské štáty prijmú rovnaké predpisy, a to buď ohľadne doplňovania alebo zmeny doterajších právnych predpisov;
keďže je nutné rovnako stanoviť na úrovni spoločenstva označovanie, vymedzenie a zloženie najdôležitejších jednozložkových a viaczložkových hnojív; keďže rovnako by sa malo stanoviť, aby hnojivá, ktoré spĺňajú parametre stanovené v tejto smernici, boli označené ako "hnojivo EHS";
keďže je tiež potrebné stanoviť pravidlá spoločenstva o označovaní a etiketovaní týchto hnojív a uzatváranie kontajnerov pre ne;
keďže výroba hnojív podlieha z výrobno-technických alebo surovinových dôvodov rôznym zmenám; keďže postupy odberov vzoriek a analýz môžu takisto mať variácie; keďže je preto nutné stanoviť tolerancie pre určené obsahy živín; keďže tieto tolerancie sa musia v záujme poľnohospodárských spotrebiteľov udržovať v úzkom rozmedzí;
keďže táto smernica sa týka iba jednozložkových a viaczložkových hnojív; keďže v ďalších smerniciach budú ustanovenia týkajúce sa okrem iného kvapalných hnojív, sekundárnych hnojív a hnojív so stopovými prvkami;
keďže pri určovaní postupu odberu vzoriek a analytických metód ako aj pri zmenách a doplnkoch, ktoré sa majú zavádzať vzhľadom na technický pokrok, sa jedná o technické uskutočnenie opatrení, a keďže je vhodné uložiť ich prijatie Komisii v záujme zjednodušenia a zrýchlenia postupu;
keďže technický pokrok si žiada rýchle prispôsobovanie technických predpisov stanovených v rôznych smerniciach pre hnojivá; keďže pre uľahčenie uskutočnenia k tomu nevyhnutných opatrení je potrebné naplánovať taký postup, ktorý vyústi do úzkej spolupráce medzi členskými štátmi a Komisiou v rámci Výboru pre prispôsobovanie smerníc, týkajúcich sa odstraňovania technických prekážok obchodu s hnojivami, technickému pokroku,
PRIJALA TÚTO SMERNICU:
Článok 1
Táto smernica platí pre výrobky, ktoré sú uvádzané do obehu ako hnojivá s označením "hnojivo EHS".
Článok 2
Členské štáty prijmú všetky potrebné opatrenia, aby sa označenie "hnojivo EHS" používalo len pre hnojivá v pevnej forme, ktoré patria k jednému z typov uvedených v prílohe I a ktoré zodpovedajú požiadavkám stanoveným v tejto smernici a jej prílohách I až III.
Článok 3
Členské štáty prijmú všetky potrebné opatrenia, aby boli hnojivá uvedené v článku 1 označené identifikačnými označeniami. Tieto identifikačné označenia sú uvedené v odseku 1 prílohy II a podmienky stanovujúce uplatnenie týchto označení sú uvedené v odseku 2 spomínanej prílohy.
Pri balených hnojivách musia byť označenia uvedené na obale alebo etikete. Pri balení v kontajneroch s obsahom nad 100 kg hnojív stačí, aby tieto údaje boli uvedené len na sprievodných listoch. Ak sa jedná o nebalené hnojivá, musia byť tieto údaje uvedené v sprievodných listoch.
V záujme vyhovenia požiadavkám stanoveným v prílohe II, odsek 1, písmeno b) a c), členské štáty môžu nariadiť predpisom, aby sa u hnojív, ktoré sa uvádzajú do obehu na ich území, uvádzal obsah fosforu, draslíka a horčíka nasledujúcim spôsobom:
- buď len vo forme oxidov (P2O5, K2O, MgO),
- buď len vo forme prvkov (P, K, Mg),
- alebo súčasne v oboch formách.
Ak členské štáty využijú tú možnosť, že nariadia, aby obsah fosforu, draslíka a horčíka sa udával vo forme prvkov, všetky údaje v prílohách vo forme oxidov sa musia previesť do prvkovej formy a číselné hodnoty prerátať pomocou nasledujúcich koeficentov:
oxid fosforečný (P2O5) x 0,436
= fosfor (P);
oxid draselný (K2O) x 0,83
= draslík (K);
oxid horečnatý (MgO) x 0,6
= horčík (Mg).
Členské štáty, ktoré použili túto možnosť, urobia potrebné prispôsobenia k ustanoveniam obsiahnutým v prílohách k tejto smernici.
Článok 4
1. Bez toho, aby to malo vplyv na iné pravidlá spoločenstva, na obaloch, etiketách a sprievodných listoch uvádzaných v článku 3, sú prípustné len nasledujúce údaje o hnojivách:
a) predpísané identifikačné označenia uvedené v odseku 1 prílohy II;
b) fakultatívne údaje uvedené v prílohe I;
c) označenie výrobcu, obchodná značka tovaru a obchodný opis tovaru;
d) vecné pokyny pre použitie, uskladnenie a zaobchádzanie s hnojivom.
Údaje uvedené pod písmenom c) a d) nesmú byť v protiklade s údajmi uvedenými pod písmenom a) a b) a musia byť od seba výrazne oddelené.
2. Všetky označenia uvedené v odseku 1 musia byť zreteľne oddelené od všetkých ostatných údajov na obaloch, etiketách a sprievodných listoch.
Článok 5
Členské štáty môžu vyžadovať, aby etikety a označenia na obale a v sprievodných listoch na ich území boli uvádzané prinajmenšom v ich štátnom jazyku alebo jazykoch.
Článok 6
Pri balených hnojivách musí byť obal uzavretý takým spôsobom alebo zariadením, aby sa pri otvorení uzáver obalu, zaistenie obalu alebo samotný obal poškodil tak, aby sa nedal uviesť do pôvodného stavu.
Je povolené používanie obalov s ventilmi.
Článok 7
Bez toho, aby to malo vplyv na ustanovenia iných smerníc spoločenstva, členské štáty nemôžu zakazovať ani obmedzovať predaj hnojív nesúcich označenie "hnojovo EHS", ktoré spĺňajú ustanovenia tejto smernice a jej príloh, ani nemôžu klásť prekážky ich predaju z dôvodov zloženia, označenia, etiketovania alebo balenia hnojív.
Článok 8
1. Členské štáty prijmú všetky potrebné opatrenia na zabezpečenie toho, aby hnojivá predávané s označením "hnojivo EHS" boli podrobené úradným kontrolám na účely overenia, či vyhovujú ustanoveniam tejto smernice a jej príloh I a II.
2. Dodržiavanie ustanovení tejto smernice a príloh I a II ohľadne zhody s typom hnojív a súladu s deklarovaným obsahom živín a deklarovaným obsahom foriem živín a/alebo ich rozpustnosti je možné pri úradných kontrolách zisťovať len uplatnením metód odberu vzoriek a rozborových metód v súlade s touto smernicou a s prihliadnutím na tolerancie uvedené v prílohe III.
3. Členské štáty môžu prijať všetky potrebné opatrenia na zabránenie systematického využívania mimo pevných tolerancií uvedených v prílohe III.
Článok 9
1. Zmeny a doplnky, ktoré sú potrebné na prispôsobenie stĺpcov 4, 5, a 6 časti A a stĺpcov 8, 9 a 10 časti B prílohy I a prílohy III technickému pokroku, sa prijímajú v súlade s postupom uvedeným v článku 11.
2. Podľa uvedeného postupu sa tiež stanovujú postupy odberu vzoriek a metódy rozborov.
Článok 10
1. Na prispôsobenie smerníc týkajúcich sa odstraňovania technických prekážok obchodu s hnojivami technickému pokroku sa ustanovuje výbor (ďalej nazývaný len "výbor"), ktorý sa skladá z predstaviteľov členských štátov a ktorému predsedá predstaviteľ Komisie.
2. Výbor si stanoví svoj rokovací poriadok
Článok 11
1. V prípadoch, keď bude treba postupovať podľa postupu uvedeného v tomto článku, podá výboru o danej záležitosti správu predseda buď zo svojho vlastného podnetu, alebo na žiadosť predstaviteľov členských štátov.
2. Predstaviteľ Komisie predkladá výboru návrh na prijatie opatrení. Výbor zaujme stanovisko k tomuto návrhu do dvoch mesiacov. Prijatie stanoviska je podmienené súhlasom väčšiny z 41 hlasov, pričom sa hlasy členských štátov vážia podľa článku 148 ods. 2 zmluvy. Predseda sa hlasovania nezúčastňuje.
3. a) Komisia prijme navrhované opatrenia, ak zodpovedajú stanovisku výboru.
b) Ak pripravované opatrenia nezodpovedajú stanovisku výboru alebo ak výbor neprijal žiadne stanovisko, potom Komisa neodkladne navrhne Rade opatrenia, ktoré sa majú prijať. Rada rozhodne kvalifikovanou väčšinou.
c) Ak rada nerozhodne po uplynutí trojmesačnej lehoty od doručenia návrhu, navrhnuté opatrenia prijme Komisia.
Článok 12
1. Členské štáty prijmú ustanovenia potrebné na splnenie požiadaviek tejto smernice do 24 mesiacov po jej oznámení a bezodkladne o tom informujú Komisiu.
2. Členské štáty oznámia Komisii ustanovenia svojich vnútroštátnych právnych predpisov, ktoré prijali v oblasti, ktorej sa týka táto smernica.
Článok 13
Táto smernica je určená pre členské štáty.
V Bruseli 18. decembra 1975